To bairo cʉ̃ ca-ĩiro cʉ̃ ca-necoama Jesúre yua.
Cʉ̃rena yucʉ tẽorica pãire cʉ̃ ca-pʉja rotiwã.
To bairi Jesú yucʉ tẽorica pãire ca-pʉja aámi rʉpoa coro buuro na ca-ĩiropʉ aácʉ.
Hebreo ye mena Gólgota ca-wamecʉpʉ.
Ti buuro camajocʉ rʉpoa ca-boa weerica corore bairo ca-bauwʉ.
To bairi ti paʉre to bairo ca-wameyewã.
Topʉ yucʉ tẽorica pãipʉre cʉ̃ ca-papua tuuwã Jesúre.
Aperã pʉgarã quenare to bairona cá-ámá.
Jesúre na recomacapʉ cʉ̃ ca-nʉcowã.
Jicãʉre cariape nʉgoa maca,
apeĩre cacõ nʉgoa maca ca-nʉcowã.
Pilato Jesú rʉpoa bui yucʉ tẽorica pãipʉ cʉ̃ ca-ucariquere ca-tu rotiwĩ polisíare.
Oco bairo ca-ucayupi:
“Jesú,
Nasaré macacʉ judío maja Ʉpaʉ ãmi.”
Tie ucarique hebreo ye,
griego ye mena,
latín ye mena ucarique ca-ãmʉ.
Jesúre na ca-papuarica paʉ Jerusalén maca tʉna ca-ãmʉ.
To bairi capaarã judío maja tiere ca-tʉjʉwã.
Tie ucariquere tʉjʉrã sacerdote maja ʉparã Pilatore oco bairo ca-ĩiñuparã:
—Judío maja Ʉpaʉ ãmi,
ca-ĩi ucaquetipe ãa.
Oco bairo maca ca-ucape ãa:
“ ‘Judío maja Ʉpaʉ yʉ ãa,’
ca-ĩiwĩ,”
ca-ĩi ucape ãa,
ca-ĩiwã Pilatore.
To bairo na ca-ĩiro:
—Meere,
yʉ uca tuu tʉgawʉ.
Yʉ wajoaquẽcʉ,
na ca-ĩiwĩ Pilato.
Cabero bapari canacãʉ polisía maja Jesúre ca-papuaricarã cʉ̃ ye jutiire ca-jee neowã.
Jee neo,
na ca-ano cõo ca-jee batewã.
Cʉ̃ jutiiro ca-bui macato ca-ee turoya mamʉ.
To bairi polisía maja oco bairo ca-ame ĩiwã:
—Atore mani wooqueticõarã.
Mani ĩi bʉga eperã.
¿Ñamʉ maca cʉ̃ ĩi bʉgaʉatí ati yejere?
ca-ĩiwã.
To bairo na cá-áto Dio ye queti ucarica pũuripʉ ucarique cariape ca-baiwʉ.
Oco bairo ucarique ca-ãmʉ:
“Yʉ jutiire ca-ricawowã.
Tiere boorã ca-ĩi bʉga epewã.”
Tie to ca-ĩirore bairona cá-ámá polisía maja cʉ̃re.
Yucʉ tẽorica pãi Jesúre na ca-papuarica pãi tʉpʉre bapari canacão cãromia ca-tʉjʉnucuwã.
Cʉ̃ paco,
cʉ̃ mʉgo,
apeo María Cleopas nʉmo,
María Magdalena,
to canacãona topʉ ca-tʉjʉnucuwã.
Jesú cʉ̃ pacore,
yʉ seeto cʉ̃ ca-maii cõ tʉ yʉ ca-tʉjʉnucuro tʉjʉʉ oco bairo cõ ca-ĩiwĩ:
—Caaco,
ani mʉ macʉ ãmi.
Cabero yʉre ca-ĩiwĩ:
—Tona ãmo mʉ paco,
ca-ĩiwĩ Jesú.
Mʉ paco majuure bairona yʉ pacore cõ jʉgo ãaña ĩi,
yʉ ca-ĩiwĩ.
Cabero cõre yʉ ca-ne aápʉ yʉ ya wiipʉ,
yʉ tʉpʉ cõ anicõato ĩi.
Jesú cʉ̃ pacore yʉre cʉ̃ ca-jʉgo ani rotiro bero,
“Nipetirije Dio yʉre cʉ̃ cá-áti rotiriquere yʉ áti peocõawʉ,”
ca-ĩi majiwĩ Jesú.
To bairi Dio ye queti ucarica pũuropʉ ucarique to bairona baigaro ĩi,
oco bairo ca-ĩiwĩ:
—Yʉ oco etigacʉpʉ.
Topʉre ʉje oco ca-piyarije ca-jañari rʉʉ ca-ãmʉ.
To bairi polisía maja ca-rupa bʉrʉare ne átiri ca-weyoo neewã ti jotʉpʉre.
Weyoo ne átiri yucʉ hisopo ca-wame cʉtiipʉ ti bʉrʉare dʉre turi,
ca-ñumʉgo joowã Jesú tʉpʉ.
To bairo na cá-áto tiere ca-etiñawĩ Jesú.
Etiña yaparoʉ:
—Nipetiro yʉ áti peocõa,
meere,
ca-ĩiwĩ Jesú.
To bairo ĩi yaparo cʉ̃ rʉpoare roca yo,
ca-bai yajicoami yua.
Jesú cʉ̃ ca-bai yajiri paʉre jicã rʉmʉ ca-rʉjawʉ mai pascua boje rʉmʉ ca-aniparo jʉgoye.
Ti boje rʉmʉ sábado judío maja na ca-yerijãri rʉmʉ ca-ani majuuri rʉmʉ ca-ãmʉ.
Ti rʉmʉ ca-ano ca-bai yajiricarã yucʉ tẽorica pãipʉ na ca-tujaro ca-booquẽjuparã judío maja ʉparã.
To bairi Pilato tʉpʉ aá,
cʉ̃ yarã polisía majare na ñicaarire ca-pa pe rotiyuparã,
yoaro mee na bai yajiato ĩirã.
“Cabero ca-bai yajiricarãpʉre ne ruio,
aperopʉ na mʉja jeecoapa,”
ca-ĩiñuparã.
To bairi polisía jicãʉ ye ñicaarire ca-pa pe jʉgowã.
Cabero apeĩ quenare to bairona ca-pa pe jĩawã.
Jesú macare,
meere,
ca-bai yajiricʉpʉre ca-tʉjʉwã.
To bairi cʉ̃ ñicaarire ca-pa pequẽma.
Ca-bai yajiricʉ cʉ̃ ca-anibato quena jicãʉ polisía Jesú waruure cʉ̃ ãpoa bejuro mena ca-jarewĩ.
To bairo cʉ̃ cá-áto rií,
oco mena ca-butiwʉ.
Yʉ majuuna to bairijere yʉ ca-tʉjʉwʉ.
Cariapena ãa.
Mʉja quena Jesú ye quetire api nʉcʉbʉgoya ĩi,
mʉjaare yʉ ĩi buio ati pũurore ucaʉ.
Atie to bairo ca-baiwʉ Dio ye queti ucarica pũuripʉ tirʉmʉpʉ macana na ca-ucaricarore bairona.
Oco bairo Jesú cʉ̃ ca-baipere ĩi ucarique ca-ãmʉ:
“Cʉ̃ õwaa jicã õwaro uno pa pe ecooya manigaro.”
Ape wame quena Dio ye queti oco bairo ĩi ucarique ca-ãmʉ:
“Na ca-camiyericʉre tʉjʉ joogarãma.”